જમીનમાંથી બીજ જ્યારે અંકુરિત થઈને બહાર આવે ત્યારે પ્રકાશ સંશ્લેષણની ક્રિયા દ્વારા પલ્લવિત થાય છે, પર્ણ બને છે અને તેનો વિકાસ થાય છે. હવે જ્યારે બીજા પાંદડાની કૂંપળ ફૂટે ત્યારે તેને ખબર છે કે આગળના પાંદડાની નીચે ફૂટે તો સૂર્ય પ્રકાશ નહીં મળે. પ્રકાશ સંશ્લેષણની ક્રિયા નહીં થાય અને તેનો યોગ્ય વિકાસ નહીં થાય. તેથી બીજું પાંદડું બિલકુલ એની વિરુદ્ધ દિશામાં ફૂટશે અને ત્યાંથી એક નવી ડાળી બનશે. હવે પહેલી ડાળીમાંથી બે નવી ડાળી બનશે અને બીજી ડાળી આગળ વધશે. એમ એક ફૂલ ત્રણ નવી ડાળી બનશે. એ ત્રણ ડાળીમાંથી આગળ પાંચ, આઠ, તેર, એક્વીસ……. આમ દરેક ડાળીનાં પાંદડાંને યોગ્ય પ્રકાશ મળે તે માટે વૃક્ષ પોતાની ડાળીને એક બીજાથી જુદી જગ્યાએ ઉગાડે છે. આકૃતિમાં જોવાથી તે સ્પષ્ટ થાય છે. તેનો વિસ્તાર ચારે તરફ થાય છે. આમ કોઈ પણ વૃક્ષ ઉપરથી જોઈએ તો તે આકાર ગોળાકાર જ દેખાય છે.